บริษัทย่อย BTS ออกหุ้นกู้ 4 ชุด มูลค่ารวม 2.2 หมื่นลบ. ขายรายใหญ่ 7-9 พ.ย.นี้
BTS เผย BTSCผู้ให้บริการรถไฟฟ้าบีทีเอส ซึ่งเป็นบ.ย่อยออกหุ้นกู้ 4 ชุด มูลค่ารวม 2.2 หมื่นล้านบาท ขายรายใหญ่ 7-9 พ.ย.นี้ หวังระดมทุนจัดซื้อรถไฟฟ้าใหม่รองรับส่วนต่อขยาย
2 พ.ย. 2559

บริษัทระบบขนส่งมวลชนกรุงเทพ จำกัด (มหาชน) หรือ BTSC ผู้ให้บริการรถไฟฟ้าบีทีเอส ซึ่งเป็นบริษัทย่อยของบริษัทบีทีเอส กรุ๊ป โฮลดิ้งส์ จำกัด (มหาชน) หรือ BTS ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกหุ้นกู้มูลค่าไม่เกิน 22,000 ล้านบาท และเสนอขายให้แก่ผู้ลงทุนสถาบันและ/หรือผู้ลงทุนรายใหญ่ ระยะเวลาจองซื้อหุ้นกู้วันที่ 7-9 พ.ย.59
โดยมีผู้จัดการการจำหน่ายหุ้นกู้ได้แก่ ธนาคารกรุงเทพ ธนาคารกรุงศรีอยุธยา ธนาคารฮ่องกงและเซี่ยงไฮ้แบงกิ้งคอร์ปอเรชั่น และ บล.ภัทร โดยธนาคารฮ่องกงและเซี่ยงไฮ้แบงกิ้งคอร์ปอเรชั่น จำกัด สาขากรุงเทพฯ เป็น Rating Advisor
ทั้งนี้ หุ้นกู้ดังกล่าวออก 4 ชุด โดยชุดที่ 1 เสนอขายมูลค่าไม่เกิน 5,500 ล้านบาท อายุ 3 ปี ครบกำหนดไถ่ถอนปี พ.ศ. 2562 อัตราดอกเบี้ยคงที่ร้อยละ 2.46 ต่อปี
ชุดที่ 2 เสนอขายมูลค่าไม่เกิน 2,200 ล้านบาท อายุ 5 ปี ครบกำหนดไถ่ถอนปี พ.ศ. 2564 อัตราดอกเบี้ยคงที่ร้อยละ 2.85 ต่อปี
ชุดที่ 3 เสนอขายมูลค่าไม่เกิน 4,100 ล้านบาท อายุ 7 ปี ครบกำหนดไถ่ถอนปี พ.ศ. 2566 อัตราดอกเบี้ยคงที่ร้อยละ 3.30 ต่อปี
และชุดที่ 4 เสนอขายมูลค่าไม่เกิน 10,200 ล้านบาท อายุ 10 ปี ครบกำหนดไถ่ถอนปี พ.ศ. 2569 อัตราดอกเบี้ยคงที่ร้อยละ 3.87 ต่อปี  ทั้งนี้หุ้นกู้ทุกชุดกำหนดชำระดอกเบี้ยทุก ๆ 6 เดือน
สำหรับอันดับความน่าเชื่อถือของหุ้นกู้อยู่ที่ระดับ “A” แนวโน้ม “คงที่” โดยบริษัท ทริส เรทติ้ง จำกัด เมื่อวันที่ 7 ต.ค.59 และได้รับอันดับความน่าเชื่อถือที่ “A (tha)” แนวโน้ม “คงที่” โดย บริษัท บริษัท ฟิทช์ เรทติ้งส์ (ประเทศไทย) จำกัด เมื่อวันที 2 พ.ย.59
ทั้งนี้ บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้ไปจัดซื้อรถไฟฟ้าและระบบรถไฟฟ้าและเครื่องกล (Electrical and Mechanical Works) สำหรับโครงการรถไฟฟ้าขนส่งมวลชนกรุงเทพส่วนต่อขยายสายสีเขียวเหนือ-ใต้ ให้แก่บริษัท กรุงเทพธนาคม จำกัด และ/หรือ การลงทุนอื่นที่เกี่ยวข้องกับรถไฟฟ้าขนส่งมวลชน